b'\n_START_ARTICLE_\n\xc5\x9e\xc3\xbckr\xc3\xbc Saraco\xc4\x9flu\n_START_SECTION_\nBiografia\n_START_PARAGRAPH_\nNascut a \xc3\x96demi\xc5\x9f, un districte de la prov\xc3\xadncia d\'Esmirna al llavors Imperi Otom\xc3\xa0 el 1887, Mehmet \xc5\x9e\xc3\xbckr\xc3\xbc era el fill de Sara\xc3\xa7 (Talabarder) Mehmet Tevfik Usta que era descendent d\'albanesos. Va fer els seus estudis primaris i secundaris a \xc3\x96demi\xc5\x9f, i m\xc3\xa9s concretament a l\'Izmir Ataturk Lisesi d\'Izmir i es va graduar de l\'Escola d\'Administraci\xc3\xb3 P\xc3\xbablica (Mekteb-i M\xc3\xbclkiye) el 1909. Durant un temps, va treballar com a funcionari d\'assist\xc3\xa8ncia i tamb\xc3\xa9 com a professor de matem\xc3\xa0tiques a l\'escola secund\xc3\xa0ria d\'Esmirna Sultaniye. En 1915, va estudiar a l\'Acad\xc3\xa8mia de Ci\xc3\xa8ncies Pol\xc3\xadtiques de Ginebra, Su\xc3\xafssa, per compte d\'Esmirna._NEWLINE_Despr\xc3\xa9s de la Guerra grecoturca (1919-1922) (el front occidental de la Guerra d\'independ\xc3\xa8ncia turca), Mehmet \xc5\x9e\xc3\xbckr\xc3\xbc va tornar a Turquia i va lluitar en la guerra a la regi\xc3\xb3 de Kusadasi, Aydin, i Nazilli. Va ser elegit a la Gran Assemblea Nacional de Turquia com a diputat per Esmirna en 1923. Va ser designat com a Ministre d\'Educaci\xc3\xb3 Nacional al gabinet del primer ministre Ali Fethi Okyar. A continuaci\xc3\xb3, va presidir la Comissi\xc3\xb3 per a l\'intercanvi de poblaci\xc3\xb3 que conduiria les negociacions amb el govern grec m\xc3\xa9s endavant. Va ser nomenat com a Ministre d\'Hisenda al gabinet format pel primer ministre \xc4\xb0smet \xc4\xb0n\xc3\xb6n\xc3\xbc. Despr\xc3\xa9s de renunciar al c\xc3\xa0rrec, va ser enviat als Estats Units per completar alguns contactes sobre q\xc3\xbcestions econ\xc3\xb2miques en 1931 i va presidir la junta que va anar al Tractat de Par\xc3\xads de 1933 per resoldre el problema del deute p\xc3\xbablic otom\xc3\xa0. En 1933, va tornar a entrar al gabinet com a Ministre de Just\xc3\xadcia i va ocupar el c\xc3\xa0rrec de  Ministre d\'Afers Exteriors al segon gabinet del primer ministre Celal Bayar._NEWLINE_Despr\xc3\xa9s de la Llei de cognoms de 1934, que requeria que tots els ciutadans turcs adoptessin un cognom, Mehmet \xc5\x9e\xc3\xbckr\xc3\xbc va prendre el cognom "Saraco\xc4\x9flu", que significa "fill de Sara\xc3\xa7", on Sara\xc3\xa7 era l\'ep\xc3\xadtet del seu pare._NEWLINE_En els \xc3\xbaltims dies de la Segona Guerra Mundial, es va ocupar de les negociacions amb la Uni\xc3\xb3 Sovi\xc3\xa8tica a Moscou durant diversos mesos._NEWLINE_A la mort de Refik Saydam el 1942, fou designat com a primer ministre de Turquia i va renunciar a aquesta tasca a causa de la seva malaltia. Va ser triat com a President de la Gran Assemblea Nacional de Turquia el 1948 i va romandre en aquest c\xc3\xa0rrec fins al 1950._NEWLINE_Sara\xc3\xa7o\xc4\x9flu, que es va retirar de la vida pol\xc3\xadtica el 1950, parlava fluidament franc\xc3\xa8s i angl\xc3\xa8s. Estava casat i tenia tres fills. Va morir el 27 de desembre de 1953._NEWLINE_La llar del Fenerbah\xc3\xa7e Spor Kul\xc3\xbcb\xc3\xbc, el \xc5\x9e\xc3\xbckr\xc3\xbc Saraco\xc4\x9flu Stadyumu, va rebre el seu nom en honor a ell.'